Sewe sterf in Gauteng-ongelukkeDie ongeluk op die N4 waarin twee mense dood is. Foto: ER24 Vanessa Jackson, woordvoerder van ER24, sê twee mense is dood nadat ŉ paneelwa agter in ŉ vragmotor vasgery het op die N4 sowat 5km van die Diamond Hill-tolhek. Die voorkant van die paneelwa is erg beskadig in die ongeluk. Jackson sê daar het drie mans op die voorste sitplek en twee op die agtersitplek gesit. Een van die voorste passasiers is dood voor paramedici op die toneel aangekom het. Die bestuurder het beide sy bene gebreek en bors- en gesigbeserings opgedoen. Hy het later in die hospitaal aan sy beserings beswyk. ŉ Vrou is dood nadat die taxi waarin sy gery het omgeslaan het om die N1-noord tussen die Malibongwe- en die William Nicol-afrit. Die bestuurder van die taxi het glo beheer verloor waarna dit omgeslaan het. Die vrou is uit die taxi geslinger en is op die toneel dood verklaar. Twee ander passasiers is beseer. Intussen is vier mense dood in ŉ taxi-ongeluk op die R551 in De Deur buite Meyerton. Die bestuurder van die taxi het glo beheer verloor waarna dit die pad verlaat en teen ŉ boom gebots het. Twee van die oorledenes is uit die taxi geslinger terwyl die ander twee in die wrak vasgekeer was en hulle liggame met meganiese toerusting verwyder moes word.